J E G Y Z Ő K Ö N Y V

Készült: Inke Község Önkormányzat Képviselő-testületének 2008. október 16-án 17 órakor megtartott nyílt képviselő-testületi üléséről. 
Az ülés helye: Polgármesteri Hivatal tárgyalóterme Inke, Kanizsai u. 6.
Jelen vannak: a mellékelt jelenléti íven szereplők
Igazoltan távol maradt:  Dr. Fliszár Mária, Kovácsné Dr. Gáti Kornélia
Meghívottként jelen van: Dezső Mária Magdolna intézményvezető

Rózsa Sándor polgármester: köszönti a megjelenteket 17.00 órakor és megállapítja, hogy az ülés határozatképes a megválasztott kilenc települési képviselő közül hét (7) fő jelen van, valamint azt, hogy a képviselő-testület ülése a hatályos jogszabályok előírásainak és az SZMSZ-nek megfelelően került összehívásra.
Tájékoztatja a képviselőket, hogy az Ötv. 17. § (1) értelmében az ülésről jegyzőkönyv készül.
Jegyzőkönyv-hitelesítőknek felkéri Tóth Lászlóné és Diós László képviselőket. 
Ismerteti a meghívóban közölt napirendi pontokat. 
A képviselő-testület 7 igen szavazattal az alábbi napirendet elfogadta.

Napirendi pontok:

Nyílt ülés:

1.)	Kalányos György leendő képviselő eskütétele
Előadó: Rózsa Sándor polgármester

2.)	A Terminke Kft.-ben lévő üzletrész átruházása
Előadó: Rózsa Sándor polgármester

3.)	Egyebek

1.)	Kalányos György leendő képviselő eskütétele

Rózsa Sándor polgármester: Harangozó Gábor képviselő 2008. szeptember 15.-napjával írásban lemondott képviselői tisztségéről. A kislistás választáson Harangozó Gábor képviselő után a legtöbb szavazatot elért jelölt Kalányos György. Tájékoztattuk erről Kalányos Györgyöt, és kértük, hogy nyilatkozzon arról, hogy vállalja-e a képviselői tisztséget.
Kalányos György nyilatkozott, hogy vállalja a képviselői tisztséget.
Köszönti Kalányos Györgyöt.

Papné Szabó Mónika jegyző: Rózsa Sándor polgármester feleskesti Kalányos Györgyöt, aki azt követően az ülés többi napirendi pontjainál már teljes körű képviselőként vesz részt.

Kalányos György az esküt letette, az eskü letételét igazoló dokumentum a jegyzőkönyvhöz mellékelve.

2.) A Terminke Kft.-ben lévő üzletrész átruházása 

Rózsa Sándor polgármester: A PPDC Ingatlanközvetítő Kft. szeretné megvásárolni az önkormányzattól a Terminke Megujuló Energiatermelő és Hasznosító Kft.-ben lévő 5%-os 200.000 Ft névértékű üzletrészét. A többi tulajdonos is eladja a cégnek az üzletrészét, ezzel  a Kft. 95% tulajdonrészét megszerzik. Az önkormányzat tulajdonában lévő üzletrészért 10.000.000 Ft összeget kínálnak. Ezt reális ajánlatnak tartja. Az önkormányzatnak nagyobb összeget fizetnek, mint a többi tulajdonosnak, mivel ezzel szeretnék elismerni az önkormányzat eddigi tevékenységét, valamint a jövőben is számítanak az önkormányzat segítségére és közreműködésére.
Javasolja, hogy az üzletrész kerüljön eladásra, mivel a többségi tulajdont megveszi a cég, az 5%-os üzletrész tulajdonnal szinte semmibe nem lesz beleszólásunk. A törzstőkét is meg fogják emelni, ami azt jelenti, hogy a tulajdonrészünk értéke csökkeni fog, mivel mi a törzstőke emelést nem tudjuk megfinanszírozni.
Kéri a testületet, hogy nyilatkozzon mi a véleménye erről.

Tóth Lászlóné képviselő: akkor a geotermikus hőerőmű és kertészet beruházás nem is fog megvalósulni?

Rózsa Sándor polgármester: A két dolog nem függ össze. A cég 100 %-ban szeretné megszerezni a tulajdonjogot, hogy mindent gyorsabban tudjanak intézni.

Tóth Lászlóné képviselő: miért van erre szükség, hogy ezt el kell adni?

Rózsa Sándor polgármester: ez a cég biztosan tud erre a beruházásra befektetőt hozni. Őket igazából nem a kertészet megvalósítása érdekli, hanem a termálfürdő. De a kertészetre is van már befektető, mert akikkel a Terminke Kft. szerződést kötött, ezt pályázat nélkül is megcsinálják.

Kiss Lajos képviselő: nem azért szeretnék ezt megvenni, mivel a déli autópálya itt fog elhaladni?

Rózsa Sándor polgármester: a déli autópálya nem itt fog elhaladni.

Tóth Lászlóné képviselő: mikor fizetnék ki a vételárat?

Rózsa Sándor polgármester: jövő év márciusában fogják kifizetni, de addig nem kerül a tulajdonukba, amíg ki nem fizetik a vételárat.

Bujtor Ferenc képviselő: ennek a cégnek ez miért éri meg, miért akarnak ilyen gyorsan intézni mindent? Érdemes-e az önkormányzatnak eladni az üzletrészét?

Rózsa Sándor polgármester: nem minden tag kap ekkora összeget a tulajdonában lévő üzletrészért, az önkormányzatnak a korábbi munkáját, közreműködését fizetik meg ezzel. Reméli, hogy meg fog valósulni a beruházás, ha ennyi pénzt hajlandóak kifizetni.
Ha a beruházások megvalósulnak, az önkormányzat jelentős iparűzési bevételhez jut.

Molnár Tibor alpolgármester: javasolja, hogy adják el az üzletrészt, hogy valamilyen beruházás induljon el a településen, hogy a falu fejlődni tudjon.
Megkérdezi, hogy a beruházó Inkén szeretné-e ezt a beruházás megvalósítani, vagy elviszi más területre.

Rózsa Sándor polgármester: ha megmarad az önkormányzat tulajdonrésze, ők akkor is megvalósíthatják más területen a beruházást, mert ők lesznek a többségi tulajdonosok.

Tóth Lászlóné képviselő: De ez csak abban az esetben fordulhat elő, ha nem tudja a beruházó Inkén megvenni a beruházáshoz szükséges földterületeket?

Molnár Tibor alpolgármester: Vannak olyan személyek, akik nagyon magas összegért akarják értékesíteni a földeket. Sok minden az ingatlantulajdonosokon múlik.

Bujtor Ferenc képviselő: ha esetlegesen csak 5-szörösére emelik a törzstőkét, akkor a mi 5% 200.000 Ft névértékű törzstőkénket nem tudjuk kiegészíteni?

Rózsa Sándor polgármester: Nem 5-szörösére, hanem sokkal nagyobb mértékben emelik meg törzstőkét, és az önkormányzat anyagi források hiányában ehhez nem tud hozzájárulni.

Varjas Józsefné képviselő: az aggasztja, hogy az önkormányzat az egyetlen kincsét adja el 10 millió forintért, ebből vagy lesz hasznunk vagy nem. Korábban nem volt képviselő-testületi tag, nem tudja, hogyan szereztek mások ilyen nagy tulajdont a Terminke Kft-ben.

Rózsa Sándor polgármester: ezek a kutak soha nem voltak a falu tulajdonában, hanem a Mol Zrt. tulajdonában voltak, majd ők átadták a Zalai Megyei Önkormányzatnak. A Terminke Kft. ügyvezetője Dr. Tanczenberger Sándor intézte azt, hogy neki ezeket a kutakat átadják Inkének azzal a feltétellel, hogy Ő az erre alapított társaságban 90 %-os tulajdont szerezzen. Ha ezt nem valósítják meg, akkor nem adták volna át a kutakat. Ezt követőn a 90%-os tulajdonrészük egy részét eladták más személyeknek, így lett több tulajdonosa a társaságnak.

Kiss Lajos képviselő: az sem biztos, hogy ezek a kutak megfelelő teljesítményűek.

Molnár Tibor alpolgármester: senki nem meri megnyitni a kutakat addig, amíg nem biztos, hogy megkapják a pályázati támogatást, mivel a kutak megnyitása több 10 millió Ft-ba kerül.

Varjas Józsefné képviselő: Mi a garancia arra, hogy a kertészetet engedik megvalósítani.

Rózsa Sándor polgármester: erre van egy szerződés a kertészet és a Terminke Kft.között, mely a tulajdonrészek megvásárlásával is tovább él. Megkérdezi van-e valakinek más kérdése, észrevétele.

Mivel több kérdés nem hangzott, felteszi szavazásra az üzletrész eladását megszavazását.

Inke Község Önkormányzat Képviselő-testülete 5 igen 3 tartózkodás szavazattal az alábbi határozatot hozta.

Inke Község Önkormányzat Képviselő-testületének
121/2008.(10.16.) számú határozata:
Inke Község Önkormányzat Képviselő-testülete a Terminke Megujuló Energiatermelő és Hasznosító Kft.-ben Inke Község Önkormányzata tulajdonában 
lévő 5%-os 200.000 Ft névértékű üzletrészét 10.000.000 Ft, azaz tízmillió forint összegért eladja a PPDC Ingatlanközvetítő Kft.-nek. ( 8900 Zalaegerszeg, Pázmány P. u. 3.)
Felhatalmazza a polgármestert az üzletrész átruházási szerződés aláírására.
Felelős: Rózsa Sándor polgármester
Határidő: 2008. december 31.

3.)Egyebek

Rózsa Sándor polgármester: köszönti Dezső Máriát a Szociális Alapfeladatok Ellátásának Intézményének vezetőjét.

Dezső Mária int. vezető: köszönti a jelenlévőket. Megköszöni a bizalmat, hogy megválasztották int. vezetőnek. Tájékoztatást nyújt az eddig elvégzett munkáról, a felmerült problémákról. 
Inkén a házi segítségnyújtás ellátás nem volt korábban, a másik 3 faluban működött. Itt a településen az igények felmérésére is sok időt kell fordítani. 
A legfontosabb feladat, hogy az intézmény mihamarabb rendelkezzen működési engedéllyel, ehhez az intézmény szakmai programját elkészítette. A 4 falut 6 gondozási körzetre osztotta. Egy gondozó 6 ellátottat láthat el maximum, ez az ORSZI gondozási szükségletet megállapító véleményeitől is függ. A normatívát az ellátottak után kapjuk. A gondozónők gondozási naplót vezetnek az ellátott feladatokról, ez alapján a gondozottaktól az otthonukban töltött gondozási munkáért kérhetünk térítési díjat. Ebbe a bevásárlás és orvosnál a gyógyszerfelíratás nem tartozik bele, csak az az időszak, amíg megbeszéli a gondozottal, hogy mire van szüksége.
Nagyon fontos, hogy a térítési díjak összegéről az ellátottakat tájékoztassuk. Ehhez ki kellett számolni az önköltség és normatíva különbözetét, mert az abból adódik. Az önköltség kiszámításához készített egy költségvetés tervezetet, melyet ismertet a testületi tagokkal.
Jelenleg a szociális étkezést Inkén 18-an veszik igénybe.
Fontos, hogy a testületek a szociális rendeleteket minél hamarabb módosítsák, és a házi gondozásért és az étkezésért fizetendő térítési díjakat a rendeletben megállapítsák.

Kiss Lajos képviselő: ki jogosult az étkeztetésre?

Dezső Mária int. vezető: idős, beteg, fogyatékos, szenvedélybeteg, hajléktalan emberek részére napi egyszeri meleg étkeztetésről kell gondoskodni, amennyiben ezt önmaguk illetve hozzátartozójuk számára nem képesek biztosítani. Kéri a képviselőket, hogy segítsenek az igények felmérésében, az intézmény működtetésének elindításában. 

Papné Szabó Mónika jegyző: ő is kéri a testület segítségét az igényfelmérésekben. 

Dezső Mária int. vezető: felvette a kapcsolatot a háziorvossal, védőnővel. Szükség van egy jelzőrendszer kiépítésére, amely azt jelenti, ha valaki valakiről problémát észlel, jelezze, szívesen nyújtanak segítséget. Az iskola igazgatójával is fel szeretné venni a kapcsolatot.
A szociális otthonban vannak olyan eszközök (járókeret, kerekesszék), amelyekre a házi gondozás keretében szükség van, ezek elhelyezésére szeretné, ha a testület egy helyiséget biztosítana. Ebben is szeretne segítséget kérni.
Érdekképviseleti fórumot is szeretne létrehozni, melyet minden képviselő-testületből egy tag és a hat gondozóból egy fő alkotna.

Kiss Lajos képviselő: megkérdezi, hogy a gondozónők a papírmunkát hol fogják végezni.

Dezső Mária int. vezető: a gondozónők a papírmunkát a hivatalban végzik, arra nagyon figyelünk, hogy ezeket nem vihetik haza, mivel személyes adatokat kezelünk.
Felajánlja a segítségét az idősek napi rendezvényen.

Rózsa Sándor polgármester: megköszöni az intézményvezetőnek a tájékoztatást.

-Rózsa Sándor polgármester: a Gróf Bethlen István Általános Iskola és Óvoda Alapító Okiratát módosítani szükséges, mivel az intézmény a gyógytestnevelés, logopédia feladatot ellátja, de az Alapító Okiratban felsorolt tevékenységek között ez nem szerepelt. A kistérségi társulás által erre a feladat ellátásra járó normatíva leigényléséhez is szükség van arra, hogy ez a tevékenységi kör szerepeljen az Alapító Okiratban.
/ Az Alapító Okirat tervezet az ülésen a képviselők részére kiosztásra került./

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
122/2008.(10.16.) számú határozata:
Inke Község Önkormányzat Képviselő-testülete a Gróf Bethlen István Általános Iskola és Óvoda Alapító Okiratát elfogadja.
Felelős: Rózsa Sándor polgármester, Papné Szabó Mónika jegyző
Határidő: azonnal
/ Az Alapító Okirat a jegyzőkönyvhöz mellékelve./

-Rózsa Sándor polgármester: tájékoztatja a testületet, hogy az inkei postahivatal jövőbeni, vállalkozó által történő működtetésére a közbeszerzési eljárás ismételten kiírásra került.

Rózsa Sándor polgármester megkérdezte, hogy kinek van egyéb véleménye, hozzászólása. Amennyiben nincs, úgy a képviselő-testület nyílt ülését bezárja.

A nyílt ülés 17.00 órakor kezdődött és 19.00 órakor ért véget.

K.m.f.t.

                Rózsa Sándor                                                                        Papné Szabó Mónika
	    polgármester                                                                              jegyző

Jegyzőkönyv – hitelesítők:

                          Diós László			                                Tóth Lászlóné                                    
      képviselő                                                         képviselő